

VLADA REPUBLIKE HRVATSKE

Zagreb, 23. prosinca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa energetske učinkovitosti za dekarbonizaciju energetskog sektora |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske ("Narodne novine", broj 150/11, 119/14, 93/16 i 16/18) a u vezi sa člankom 58. Zakona o obnovljivim izvorima energije i visokoučinkovitoj kogeneraciji ("Narodne novine", broj 138/21) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_ 2021. godine donijela

O D L U K U

**o donošenju Programa energetske učinkovitosti za dekarbonizaciju energetskog sektora**

**I.**

Donosi se Program energetske učinkovitosti za dekarbonizaciju energetskog sektora (u daljnjem tekstu: Program) u tekstu koji je Vladi Republike Hrvatske dostavilo Ministarstvo gospodarstva i održivog razvoja aktom KLASA: 310-02/21-01/370, URBROJ: 517-07-1-1-21-11 od 15. prosinca 2021. godine.

**II.**

Zadužuje se Ministarstvo gospodarstva i održivog razvoja da Program objavi na svojim mrežnim stranicama.

**III.**

 Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Ministarstvo gospodarstva i održivog razvoja izradilo je **Program energetske učinkovitosti za dekarbonizaciju energetskog sektora**.

Program je uključen u **Nacionalni plan za oporavak i otpornost kao indikator broj 45**, sukladno Prilogu Provedbene odluke Vijeća o odobrenju ocjene plana za oporavak i otpornost Hrvatske („Službeni list Europske unije“, SL L 57, 18.2.2021.), te sukladno Zakonu o obnovljivim izvorima energije i visokoučinkovitoj kogeneraciji („Narodne novine“, broj 138/21)

**Program je potrebno donijeti na** **sjednici Vlade RH najkasnije do kraja 2021. godine**, da bi se kao indikator Program smatrao ispunjenim.

Program će se koristiti se kao temelj za planiranje investicija unutar višegodišnjeg financijskog okvira za korištenje europskih strukturnih i investicijskih fondova za razdoblje 2021. do 2027. godine, a opisuje potencijale koje RH ima vezano uz širenje centralnih toplinskih sustava, korištenje geotermalne energije i u industriji. Usklađen je s Energetskom strategijom RH do 2030. godine s pogledom na 2050. godinu i s Integriranim energetskim i klimatskim planom do 2030. godine.

Program je podijeljen u dva dijela:

Prvi dio odnosi se na centralizirane toplinske sustave te prikazuje trenutnu proizvodnju toplinske energije u ovim sustavima kao i strukturu korištenih energenata. Detektiraju se potencijali za poboljšanje energetske učinkovitosti i korištenje OIE, prezentiraju rezultati analize troškova i koristi provedene u sklopu Sveobuhvatne procjene potencijala za učinkovito grijanje i hlađenje u Hrvatskoj te daju preporuke za provedbu mjera kojima će se doprinijeti poboljšanju energetske učinkovitosti i dekarbonizaciji centraliziranih toplinskih sustava. Za navedene mjere daju se i procjene potrebnih investicija.

Drugi dio se odnosi na industrijska postrojenja te donosi pregled trenutne strukture potrošnje u industriji te prijedlog mjera za poboljšanje energetske učinkovitosti i korištenje OIE.